Polisie se plan vir landelike veiligheid onder loepArgieffoto Die parlement se portefeuljekomitee vir polisie hou vandeesweek openbare verhore oor die Suid-Afrika Polisiediens (SAPD) se huidige strategie vir landelike veiligheid, het die komiteevoorsitter, François Beukman, Sondag gesê. Volgens hom is dit van deurslaggewende belang om die SAPD se huidige strategie vir landelike veiligheid te evalueer en te bepaal of nog hulpbronne aan voorkeurpolisiestasies toegewys moet word. Tydens Woensdag se verhore sal ook gekyk word na die invoering van die SAPD se strategie vir landelike veiligheid by landelike en semilandelike stasies. Beukman sê gemeenskappe op die platteland behoort wetstoepassingsagentskappe se oë en ore te wees om te verseker dat die voorkoms van gewelddadige en kontakmisdade verminder word. Van die organisasies wat Woensdag insette sal lewer, is die Afrika-boerevereniging van Suid-Afrika (Afasa), Agri-SA, die South African National Civic Organisation (Sanco) en Cosatu. Die betrokkenheid by en probleme van gemeenskappe in GPF’s en veiligheidsforums sal ook bespreek word. Beukman sê die komitee sal die misdaadstatistieke van die boekjaar 2017/’18 as riglyn gebruik om die doeltreffendheid van die landelike en semilandelike stasies te bepaal.